Més de mil corredors desafien la pluja a Burjassot per a dir NO a la Violència de Gènere
2025-07-24

La pluja caiguda a Burjassot diumenge passat no va ser impediment perquè més de 1.000 corredors i corredores participaren en la VII Volta a Peu contra la Violència de Gènere i les Drogodependències, “De qui depen? Depen del teu!”. Una marxa no competitiva i de caràcter familiar, organitzada des del Servei d’Atenció Integral a les Dones l’Ajuntament de Burjassot, Espai Dona, dirigit per la Regidora de Benestar Social i Igualtat, Lluna Àrias, comptant amb la col·laboració de la Unitat de Prevenció de Conductes Addictives del Consistori i de la Regidoria d’Esports, dirigida per Manuel Pérez Menero.

Abans de donar el tret d’eixida, en la veu de l’alcalde de Burjassot, Rafa García, es va procedir, per part de Lluna Àrias, a la lectura del manifest reivindicatiu contra la violència de gènere i es va guardar un minut de silenci en memòria de totes les dones víctimes d’aquest tipus de violència.

Als poc més de dotze minuts de l’inici de la carrera va entrar el primer dels corredors i, a partir d’eixe moment, baix un aigua torrencial, van començar a entrar corredors i corredores, famílies senceres, que van desafiar les inclemències meteorològiques del dia per a cridar un NO rotund contra la violència de gènere.